EARTH คิดใหญ่เป็นเจ้าของเหมืองเพื่อโตมั่นคง
เพียงเวลาไม่นาน บริษัท เอ็นเนอร์ยี่ เอิร์ธ (EARTH) ซึ่งกลับมาซื้อขายปกติในตลาดmai
30 ต.ค. 2565

เพียงเวลาไม่นาน บริษัท เอ็นเนอร์ยี่ เอิร์ธ (EARTH) ซึ่งกลับมาซื้อขายปกติในตลาดmai 
อีกครั้งเมื่อวันที่ 18 พ.ค. 2554 หลังเข้าตลาดทางอ้อมผ่านบริษัท แอ๊ดว้านซ์เพ้นท์ แอนด์ เคมิเคิล (ไทยแลนด์) หรือ APC ได้กลายเป็นที่รู้จักและคุ้นหูของนักลงทุน 
EARTH เริ่มเป็นที่กล่าวถึงกันมากขึ้น และบริษัทได้กำหนดยุทธศาสตร์และวางแผนธุรกิจไว้อย่างชัดเจนว่าจะต้องมีเหมืองถ่านหินเป็นของตัวเอง
แล้วเป้าหมายก็เป็นจริงเมื่อวันที่ 1 พ.ย. 2554 ได้ดำเนินการจดทะเบียนโอนหุ้นและสวอปหุ้นกับกระทรวงพาณิชย์เสร็จสิ้น หลังเข้าซื้อกิจการในบริษัท PT TRI TUNGGAL PITRIATI (TTP) ทำเหมืองถ่านหินที่เมือง Banjamasin ประเทศอินโดนีเซีย 
ในโอกาสที่ EARTH เป็นเจ้าของเหมืองถ่านหินที่สมบูรณ์แบบ และเพื่อให้เห็นการมีอยู่จริงของถ่านหินในเหมืองที่เข้าซื้อ คณะผู้บริหาร นำโดย ขจรพงศ์ คำดี ผู้ถือหุ้นใหญ่ และกรรมการผู้จัดการ EARTH ได้พาคณะสื่อมวลชมเยี่ยมชมเหมืองถ่านหินที่อินโดนีเซีย 




ขจรพงศ์ ระบุว่า เหตุที่เราจะต้องมีเหมืองถ่านหินเป็นของตัวเอง เพราะตระหนักดีว่าการทำธุรกิจเทรดดิงถ่านหินความเสี่ยงสำคัญ คือ การหาสินค้าหรือการหาถ่านหินเพื่อส่งมอบให้กับลูกค้า ดังนั้นเมื่อรู้ความเสี่ยงก็ต้องหาทางปิดและหนึ่งในนั้นคือ การที่ EARTH จะต้องมีเหมืองถ่านหินเป็นของตัวเอง 
วันนี้ EARTH ก็มีเหมืองถ่านแล้ว หลังเข้าถือหุ้น 99.99% ใน TTP ที่มีสัมปทานเหมือง 2แห่ง คือ เหมืองที่ Sebamban เนื้อที่ 16.3 Ha มีปริมาณสำรอง 1.825 ล้านตัน และเหมืองที่ Batulicin เนื้อที่ 12.5 Ha มีปริมาณสำรอง5.633 ล้านตัน
ขณะนี้ EARTH ได้ดำเนินการขุดเหมืองในพื้นที่ที่มีปริมาณสำรอง 1.8 ล้านตัน หวังจะให้เป็นของขวัญปีใหม่กับผู้ถือหุ้น เพราะในเดือน ธ.ค.นี้จะส่งมอบถ่านหินที่ขุดขึ้นมาได้ให้กับลูกค้า คือ บริษัทผลิตไฟฟ้าของจีน เช่น บริษัท หัวเตี้ยน บริษัท จงเตี้ยน ที่ได้มีการเซ็นสัญญาและเปิด L/C กับบริษัทเรียบร้อยแล้ว โดยจะซื้อในจำนวน 6 หมื่นตัน 
ผลของถ่านหินในเหมืองที่ขุดได้แล้ว 1.6 หมื่นตัน ตอนนี้จะขายในเดือน ธ.ค. ประกอบกับงวด 9 เดือน ขายได้แล้ว 1.4 ล้านตัน ทำให้บริษัทปรับเป้าหมายยอดขายถ่านหินเพิ่มขึ้นจากเดิมได้วางเอาไว้ที่ระดับ 1.2 ล้านตัน เป็น 1.6 ล้านตัน และในปี 2555 วางเป้าหมายจะเพิ่มยอดขายถ่านหินเพิ่มขึ้นเป็น 3.2 ตัน พร้อมคาดว่ารายได้น่าจะแตะที่ระดับ 1 หมื่นล้านบาทได้ 
“เห็นความแตกต่างชัดเจนตอนเราเป็นเพียงบริษัทเทรดดิงถ่านหิน เราจะต้องออกวิ่งไปหาลูกค้าแต่ตอนนี้กลับกัน ลูกค้าโรงไฟฟ้าวิ่งเข้ามาหาเราเองเพื่อขอซื้อถ่านหิน เมื่อเรามีเหมืองถ่านเป็นของตัวเอง และการมีเหมืองถ่านเป็นของตัวเองจะทำให้อัตรากำไรขั้นต้นดีกว่าการเทรดดิงถ่านหิน และเหมืองถ่านที่อินโดนีเซียก็คาดหวังว่าจะบริหารให้มีอัตรากำไรขั้นต้นในระดับ 30-40%”
ขจรพงศ์ กล่าวว่า การเป็นเจ้าของเหมืองจะไม่หยุดอยู่เฉพาะที่ 2 เหมืองนี้เท่านั้น แต่จะหาซื้อเหมืองเพิ่มอีก เพราะขณะนี้ได้เซ็นสัญญาขายถ่านหินให้กับลูกค้าอินเดียจำนวน 8.5 ล้านตัน ซึ่งจะต้องส่งมอบภายในปี 2556 และจะเป็นปัจจัยที่จะทำให้บริษัทจะต้องหาเหมืองถ่านหินเพิ่มขึ้นอีก และคราวนี้จะไม่หาซื้อเหมืองเฉพาะรองรับลูกค้าอินเดียเท่านั้น แต่จะหาเพื่อสำรองความมั่นคงเหมืองถ่านหินในระยะยาวให้กับบริษัทด้วย และอนาคตการลงทุนที่ใหญ่ขึ้นอาจทำให้บริษัทต้องผันตัวเองเข้าไปจดทะเบียนในตลาดหลักทรัพย์ เพราะถึงตอนนั้นนักลงทุนต่างชาติอาจมีความจำเป็นต่อบริษัท 




หลักการในการเข้าซื้อเหมืองถ่านหินมี 4 เรื่องสำคัญที่ต้องดูประกอบด้วยกัน คือ 1.ใบอนุญาตขุดเจาะสำรวจ 2.ใบอนุญาตขุดและทำเหมืองถ่านหิน 3.ใบอนุญาตด้านสิ่งแวดล้อม และ 4.ใบอนุญาตในการส่งออก ซึ่งเหมืองถ่านที่อินโดนีเซียของบริษัทนั้นมีใบอนุญาตครบทุกอย่าง
ไม่หวั่นเปิด AEC แม้จะมีคู่แข่งเพิ่มขึ้น
ขจรพงศ์ กล่าวว่า แม้ว่าในปี 2558 จะมีประชาคมอาเซียน (AEC) ซึ่งอาจทำให้มีคู่แข่งเข้ามาทำธุรกิจเหมืองถ่านในอินโดนีเซียเพิ่มขึ้น ก็ไม่รู้สึกกังวล เพราะบริษัทมีสัมพันธ์และเครือข่ายพันธมิตรในอินโดนีเซียที่แข็งแกร่ง และเร็วๆ นี้เจ้าของกาลิมันตันโพสต์ หนังสือพิมพ์ท้องถิ่น ก็จะเข้ามาเป็นกรรมการและยังมีพันธมิตรที่เชี่ยวชาญในทุกๆ ด้านอย่าง คุณนุกูล ศรีอิน ซึ่งเป็นผู้ถือหุ้นที่ร่วมทำธุรกิจอยู่ด้วยและการเข้าไปไม่ใช่เรื่องง่ายๆ และจะต้องมีองค์ประกอบสำคัญ คือ มีคนที่รู้จักและมีสายสัมพันธ์ที่ดีกับรัฐบาล และมีทนายท้องถิ่นและทนายระดับอินเตอร์ที่รู้กฎหมายของประเทศเป็นอย่างดี 
“การเข้าไปลงทุนในอินโดนีเซีย ถ้าไปแบบใหญ่ๆ คือ มีเงินทุ่มซื้อไปเลย เช่น ปตท.และบ้านปู หรือเข้าไประดับกลาง ซึ่งต้องมีคอนเนกชันอย่างดีอย่าง EARTH ส่วนการเข้าไประดับล่างๆ จะไปไม่รอด” 
อนาคต EARTH จะประสบความสำเร็จแค่ไหนในการทำธุรกิจถ่านหินต้องติดตามกันยาวๆ